  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 28-тӥ оштолэзе Россиын Ӝог эмъюрттэт сётон удысын ужасьлэн нуналэз пусйиське. Удмуртилэн тӧроез Александр Бречалов ӧнерчиосты праздникен ӟечкылаз, 27-тӥ оштолэзе кивалтӥсь ӝог эмъюрттэт сётон станцилэн Можгаысь ёзэтаз вуылӥз. Со сярысь элькун тӧролэн но кивалтэтлэн пресс-службазы ивортӥз. « Тау тӥледлы но вань ужъюлтошъёстылы – эмчиослы, фельдшеръёслы, эмсузэръёслы – элькунамы улӥсьёслэн тазалыксы сярысь сюлмаськемды понна » Александр Бречалов, Удмуртилэн тӧроез Ӝог эмъюрттэт сётон удысын ужасьлэн нуналаз Ижкарын праздниклы сӥзем пичильтык концерт ортчиз. Отчы эмчиос, фельдшеръёс, водительёс, диспетчеръёс но мукет ужасьёс люкаськылӥзы. Наталья Сергеева удысын 25 ар ужа ни, со бригадаын эмъюмъёс понна кылкутэ. « Бригадалэн аптечкаез котьку тырмытэмын луыны кулэ. Доре вуыса но йырам ялан бергатӥсько, ваньмыз-а эмъюмъёс тырмыт, вань-а витьмытэ шорысь учырлы препаратъёс. Солэсь но юрттэтлэн ӟечлыкез потэ » Наталья Сергеева, ӝог эмъюрттэт сётон удысын ужась Туннэ Удмуртиын ӝог эмъюттэт сётон удысын 1 сюрслэсь трос эмчиос, фельдшеръёс, диспетчеръёс, эмсузэръёс но водительёс ужало. 126 бригада кылдытэмын. Уй-нуналскын соос ӧтенъёсъя 1,5 сюрс пол потало. « Уй яке нунал шоры учкытэк, тӥ нырысетӥосыз юрттыны вуиськоды. Быръем ӧнерды секыт ке но, тӥ кылкутӥсесь, вазиськисесь, ӟеч мылкыдоесь но жалясесь. Ӵапак тӥ, адямилэн котькуд минут улонэз понна нюръяськыса, оскон сётӥськоды » Наталья Якимова, Удмуртиысь тазалыкез утёнъя министрлэсь ужзэ быдэсъясь Тодэ вайытом, Можгаын выль нылпи эмъюртэз усьтӥзы. Тегъёс: Удмуртия ӝогэмъюрттэтсётон праздникъёс АлександрБречалов  